Domnus Gaufredus de Cassagnias dedit Deo et huic loco, in villa Corbiniaco, æcclesiam Sancti Petri cum cimiterio ac presbiteratu, et mansum secretarii æcclesiæ cum capella Sancti Martini ac omnibus sibi pertinentibus: cum ratione ut, si castrum defecerit, manentes denuo in cimiterio censum reddant debitum. Item in silvis suis dedit monachis inibi commanentibus omnia necessaria ad utendum, ad mansiones, ad calefaciendum, ad porcos saginandos. Adauxit item Sancti Petri æcclesiam quæ dicitur Oredors, cum presbiteratu, sed et decimas de condeminis suis quæ sunt sitæ in villa Cassanias; itemque adjunxit ut, si aliquis ex suis fidelibus ex beneficio suo quod tenet de eo in jam dicto loco pro anima sua devolverit offerre, salvum permaneat et stabile. Sed et hoc perfinitum est ut neque ipse neque ullus ex suis aliquando ibi manentibus vim inferat. Acta sunt hæc publice in villa Corbiniaco, domno Hugone priore cum aliquibus fratribus præsente, coram multis testibus: Hugone de Giverze, Gaufrido nepote ejus, Bertranno de Vilorbane, Girardo Valestines, Duranno præposito, qui hoc donum laudavit et ea quæ de sua præpositura erant Deo obtulit, ac XXXta solidos accepit. Artaldus filius ejus laudavit, Gaufredus et uxor ejus D. LXta solidos a domno Hugone priore perceperunt. Durannus presbiter laudavit jam dictarum æcclesiarum donationem, eo tenere ut in vita sua medietatem ecclesiarum Oretors et Corbignie detineat, et illam Sancti Martini in dominio, et post mortem suam vel monacatum ad locum Sancti redeat in dominium. Domnus Agano, præsul Eduensis, et domnus Wido archidiaconus, Durannus Merolus, Hugo Spiriaco hæc omnia supradicta laudaverunt. Donum ejus ecclesiæ quæ Oretors dicitur, quod domnus Gaufredus dedit huic loco, laudavit domnus Tetardus de Roena et Bonuspar ejus filius, et concesserunt ut si quis ex fidelibus eorum, de benefitio suo in fidelitate eorum manens, huic loco aliquid dare voluerit, stabile fiat; accepitque unum equum et XXXta solidos et unam vanam et unum barahu. Testes fuerunt Hugo de Bonefont, Wigo Meschins, Benedictus Bernardus.